
Mg60Ni25Cu10Ce5 nanokristályos ötvözetek hidrogéntárolási tulajdonságainak vizsgálata

Kulcsszavak: Hidrogéntárolás; golyós őrlés; röntgendiffrakció; pásztázó elektronmikroszkópia
A 21. század elején az emberiség energiafelhasználásának még mindig 88%-át fosszilis
tüzelőanyagok fedezik. Az ebből eredő környezetszennyezés és a globális felmelegedés
egyre inkább visszafordíthatatlanná válik, ezért elengedhetetlen, hogy nyissunk a
megújuló energiaforrások és alternatív energiahordozók felé. Jelen dolgozat egy ilyen
ideális energiahordozóval, a hidrogénnel foglalkozik, amely a jövőben kulcsszerepet
játszhat a zöld energia szélesebb elterjedésében. Ugyanakkor számos kihívást kell még
megoldani, köztük a hidrogén tárolásának kérdését is. A tárolásnak több megoldása
létezik, ám sem a nagy nyomáson gáznemű formában, sem cseppfolyósított állapotban
történő tárolás nem kínál elég hatékony és hosszútávú megoldást. Ígéretesebb
lehetőségnek tűnik a hidrogén valamilyen szilárd anyagban történő tárolása.
Munkánk során a hidrogéntárolás egyik legígéretesebb elemét, a magnéziumot
vizsgáltuk, amely relatíve könnyű és nagy tárolási kapacitással rendelkezik. Ugyanakkor
a hidrogéntárolást nem csupán ezek a tényezők határozzák meg. A Mg azonban a többi
H-tárolási paraméterében nem kiemelkedő, rossz kinetikája és viszonylag magas
szorpciós hőmérséklete miatt. Ezeknek a paramétereknek a javítása érdekében
katalizátorokat adtunk az elemi Mg porhoz. Az így kapott Mg60Ni25Cu10Ce5 összetételű
porkeveréket utána három különböző ideig őröltük golyósmalomban.
A dolgozat célja, hogy megvizsgáljuk a minta H-tároló tulajdonságait az őrlési idő
változásával. A vizsgálatoknak része volt röntgendiffrakciós mérés, a kialakult
kristályszerkezet és esetleges új fázisok azonosításához, illetve pásztázó
elektronmikroszkópia is. A H-szorpció vizsgálatát egy Sieverts' típusú berendezésen
végeztük.



